Mugabe voor parlement gedaag oor vermiste diamant-inkomsteRobert Mugabe (Foto: Wikimedia Commons) Robert Mugabe, voormalige president van Zimbabwe, is gedagvaar om voor die land se parlementêre komitee oor myne en mynonwikkeling te verskyn om vrae te beantwoord oor diamantbedryfkorrupsie ten tyde van sy presidentskap. Mugabe word nie vervolg nie, maar sal na verwagting verbale bewyse oor die mynbedrywighede by die Marange-diamantvelde lewer. Só het Mail&Guardian berig en vir Tema Mliswa, die komitee se voorsitter, aangehaal. Volgens mediaberigte het Mugabe self een keer erken dat daar nog nie rekenskap gegee is vir sowat $15 miljard van die diamantinkomste nie. Die media het bygevoeg dat die komitee reeds van die land se hoës soos Obert Mpofu, minister van binnelandse sake, Didymus Mutasa, voormalige minister van staatsekuriteit en Ignatius Chobo, voormalige minister van polisie, gedagvaar het om rekenskap te gee vir die vermiste inkomste. Mugabe (93) het vir meer as 30 jaar as president en eerste minister gedien tot Zanu PF, die regerende party, hom gedwing het om te bedank in November 2017. Die media berig Mugabe het glo $10 miljoen as deel van ŉ ooreenkoms ontvang toe hy bedank het, sowel as immuniteit van vervolging. Pres. Emmerson Mnangagwa het Mugabe se immuniteit van die hand gewys. Marange se diamantvelde is in 2006 oopgemaak. Kundiges beraam dit is die grootste operasionele diamantskat en is goter as 300 kubieke myl. Marange Resources behoort aan die Zimbabwe Mining Development Corporation (ZMDC) wat in staatsbesit is.